יום הזיכרון לחללי מלחמת חרבות ברזל

יום הזיכרון לחללי מלחמת חרבות ברזל הוא יום זיכרון לאומי בישראל לזכר נטבחי טבח שבעה באוקטובר וחללי המלחמה שפרצה בעקבותיה. מכיוון שיום המתקפה היה יום טוב של שמיני עצרת, והיום שאחריו הוא אסרו חג, נקבע כי יום הזיכרון יתקיים יומיים לאחר יום המתקפה, בתאריך כ"ד בתשרי.

לצד קביעת יום הזיכרון לדורות, החליטה הממשלה כי במלאת שנה אחת לטבח יתקיימו אירועי זיכרון גם על פי הלוח הגרגוריאני באופן חד-פעמי. בשנה השנייה ואילך צפויים להתקיים כל טקסי הזיכרון הממלכתיים בתאריך העברי.

 קביעת היום 
בעקבות ריבוי החללים במתקפת הפתע ובמלחמת חרבות ברזל שפרצה בעקבותיה, הוגשו בכנסת חמש הצעות חוק לקיום יום זיכרון לאומי. עם מגישי הצעות החוק נמנים חברי הכנסת אתי עטייה, מירב בן ארי, אליהו דלל, נעמה לזימי ואוהד טל. רוב ההצעות ביקשו לקבוע כיום זיכרון לאומי את כ"ג בתשרי או כ"ד בתשרי, יום או יומיים לאחר המועד העברי של מתקפת הטרור, בשל העובדה כי כ"ב בתשרי הוא חג שמחת תורה, וכ"ג בתשרי הוא יום אסרו חג סוכות. הצעות החוק כללו מספר דרכי הנצחה, בהן טקס זיכרון ממלכתי, צפירה בת שתי דקות דומיה, הורדת דגל המדינה לחצי התורן במוסדות המדינה ובצה"ל, ישיבה ממלכתית במליאת הכנסת, ציון היום במוסדות המדינה ובמוסדות החינוך, התאמת תוכני שידור ברשתות השידור בהתאם לאופי יום הזיכרון, והשבתה של בתי אוכל ובתי עינוגים.

ב-17 במרץ 2024 החליטה ממשלת ישראל השלושים ושבע כי יום זיכרון לאומי יתקיים מדי שנה בכ"ד בתשרי. כאשר כ"ד בתשרי חל בשבת, יחול יום הזיכרון למחרת, ביום ראשון, כ"ה בתשרי. בהחלטת הממשלה נקבע שיום הזיכרון יצוין מדי שנה בשני טקסים ממלכתיים: בשעה 11:00 טקס לזכר חיילי צה"ל שנהרגו במלחמה, ובשעה 13:00 טקס לזכר האזרחים שנרצחו בפעולות האיבה.

 יום השנה הראשון 
 שבעה באוקטובר 
ממוזער|שנה באוקטובר - שלט של מטה המשפחות להחזרת החטופים והנעדרים ברמת גן
ממוזער|מדבקות יזכור ייעודיות ליום הזיכרון לחללי מלחמת חרבות ברזל שלעליהן מופיעות כלניות במקום דם המכבים. אחד מעלי הכותרת של הכלנית צבוע בצהוב, כתזכורת לחטופים ברצועת עזה

לצד ההחלטה על יום הזיכרון הקבוע בכ"ד בתשרי, החליטה ממשלת ישראל לקיים טקס זיכרון ממלכתי נוסף חד-פעמי במלאת שנה לטבח על פי הלוח הגרגוריאני, בשבעה באוקטובר 2024 (ה' תשרי תשפ"ה). בדברי ההסבר של הצעת ההחלטה נכתב:

בבוקר 7 באוקטובר, בשעה 6:29 (השעה שבה פרצה מתקפת הפתע), התקיים טקס באנדרטת נרצחי פסטיבל נובה בהשתתפות נשיא המדינה יצחק הרצוג. טקסי זיכרון נוספים התקיימו במהלך היום. ערוצי הטלוויזיה עבדו במתכונת דומה לזאת של ימי זיכרון, ושידרו תכנים הקשורים למלחמת חרבות ברזל.

ממוזער|הקרנת הטקס הלאומי באמפי של הפארק הלאומי ברמת גן

השרה מירי רגב מונתה לאחראית על הפקת טקס הזיכרון הממלכתי ששודר בסוף היום, והחליטה לקיים אותו במתכונת של מופע ללא קהל. החלטה זו נתקלה בהתנגדות של עשרות משפחות שכולות שדרשו לבטל את הטקס, יישובים שנפגעו במתקפת הפתע בהם בארי, עין השלושה, ניר עוז, רעים, כפר עזה, יד מרדכי וכיסופים סירבו לצילום הטקס בשטחם, אמנים אחדים סירבו להופיע בו, וראש האופוזיציה יאיר לפיד הודיע שלא ישתתף בו. לעומתם הודיעו עיריית אופקים ועיריית שדרות על השתתפותן. בשל ההתנגדות, קמה יוזמה אזרחית לקיום טקס בהפקת משפחות החטופים והנרצחים, בהנחיית חנוך דאום ורותם סלע. טקס זה נקרא טקס הזיכרון הלאומי (משפחות 7 באוקטובר).

כהצעת פשרה הציע נשיא מדינת ישראל יצחק הרצוג לקיים טקס אחד במשכן הנשיא, "ללא סממנים פוליטיים". חרף המחלוקת, הודיעה השרה רגב שהוא יצולם באופקים וישודר בשבעה באוקטובר בשעה 21:15, כפי שנקבע מראש. מארגני טקס המשפחות הודיעו כי יקדימו את הטקס בהפקתם לשעה 19:10, אז תתקיים דקת דומייה ואחריה תפילת יזכור, על מנת שלא לאלץ את הציבור לבחור בין הטקסים. רבים מאומני ישראל ביקשו להופיע בטקס המשפחות בהתנדבות. הטקס תוכנן להתקיים בגני יהושע בכניסה חופשית לציבור הרחב, אך עקב הנחיות פיקוד העורף, הוחלט לבסוף לקיים אותו בהשתתפות המשפחות השכולות ומשפחות החטופים בלבד.

הטקס הממלכתי שודר בערוצים 11, 12, 13, 14, 9, 24 ו-i24NEWS בעברית, ערוץ הכנסת וערוץ הספורט. הטקס הלאומי שודר גם הוא באותם ערוצים, אך לא בערוץ 14 למעט דקות בודדות מהטקס. 50 גופי שידור מתקשורת זרה העבירו את שידור הטקס הלאומי בחו"ל.

 כ"ד בתשרי 
בנוסף לטקס שנערך בתאריך הלועזי, הוחלט בהחלטת ממשלה שיקויים באותה שנה, כמו בכל שנה אחר כך, גם יום הנצחה ע״פ התאריך העברי, כ"ד בתשרי. ביום האבל הלאומי נערכו שני טקסי אזכרה ממלכתיים: טקס אזכרה ממלכתי לחללי כוחות מערכת הביטחון וטקס אזכרה ממלכתי לנרצחים האזרחים במתקפת הטרור בשבעה באוקטובר ובמלחמת חרבות ברזל, שנערכו בהר הרצל.

 יום השנה השני 
למרות החלטת הממשלה לקבוע את יום הזיכרון בתאריך העברי, גם בשנה השנייה (תשפ"ו, 2025) התקיימו טקסי זיכרון בתאריך הלועזי שבעה באוקטובר, שחפף באותה שנה ליום הראשון של חג הסוכות ולכן התקיימו הטקסים בצאת החג. אירועים אלה הופקו על ידי ארגונים פרטיים, ובראשם תנועת קומו, שהייתה אחראית לטקס המשפחות גם בשנה הראשונה.
מלבד אירועים אלה, התקיים טקס זיכרון ממלכתי בכ"ד בתשרי, כפי שנקבע בהחלטת הממשלה.

 ראו גם 
 פורטל ישראל
 פורטל חגי ישראל ומועדי ישראל
 הנצחת קורבנות טבח שבעה באוקטובר
 אמנת נחמיה – יום אבל לאומי מקראי שהתרחש בכ"ד תשרי

קישורים חיצוניים

 יום הזיכרון הלאומי לאירועי שבעה באוקטובר 2023 ומלחמת חרבות ברזל, באתר משרד החינוך


 שידור ישיר - טקס הזיכרון הלאומי של משפחות ה-7/10 בערוץ יו טיוב

 הערות שוליים 

קטגוריה:אירועים בחודש תשרי
חרבות ברזל
קטגוריה:מלחמת חרבות ברזל: אבידות והנצחה